

APSTIPRINĀTI

ar Ādažu novada pašvaldības domes 2024. gada 28.novembra sēdes lēmumu (protokols Nr. 28 § 50)

SAISTOŠIE NOTEIKUMI

Ādažos, Ādažu novadā

2024. gada 28. novembrī **Nr.** **53/2024**

**Ādažu novada pašvaldības līdzdalības budžeta nolikums**

*Izdoti saskaņā ar Pašvaldību likuma 61. pantu*

1. **Vispārīgie jautājumi**
2. Saistošie noteikumi (turpmāk – nolikums) nosaka kārtību, kādā Ādažu novada pašvaldība organizē līdzdalības budžeta projektu ideju konkursu (turpmāk – konkurss) sabiedrības ierosinātiem teritorijas attīstības projektiem (turpmāk – Projekti) un piešķir finansējumu to īstenošanai.
3. Konkursa mērķis ir veicināt Ādažu novada iedzīvotāju iesaisti un līdzdalību Ādažu novada administratīvās teritorijas attīstībā un šim mērķim piešķirto finanšu līdzekļu izlietošanā, kā arī sekmēt efektīvu, atklātu un atbildīgu pašvaldības darbu un tā atbilstību iedzīvotāju interesēm.
4. Pašvaldības finansējums tiek piešķirts, organizējot atklātu Projektu konkursu, ko organizē pašvaldības iestāde “Centrālā pārvalde”.
5. Katrā konkrētajā gadā konkursa realizācijai pieejamo finansējumu nosaka pašvaldības budžetā un konkursā atbalstīta viena Projekta realizācijai piešķir no 10 000 līdz 50 000 *euro* (ieskaitot pievienotās vērtības nodokli).
6. Projektam jāatbilst šādiem kritērijiem:
	1. Projekts paredz ieguldījumus pašvaldībai piederošā īpašumā, vai ieguldījumus citai publiskai personai vai privātpersonai piederošā īpašumā tikai gadījumā, ja ir saņemts attiecīgā īpašnieka saskaņojums, ievērojot apbūves tiesību normatīvo regulējumu, neparedzot maksu par apbūves tiesību piešķiršanu uz termiņu, kas nav īsāks par 10 gadiem;
	2. Projekts paredz jaunas infrastruktūras radīšanu vai esošas infrastruktūras uzlabošanu, kurai ir paliekoša un sabiedriski nozīmīga vērtība, un kuras rezultātā tiek uzlabota pašvaldības autonomo funkciju vai brīvprātīgo iniciatīvu īstenošana – teritorijas labiekārtošana, iedzīvotāju izglītība, kultūras piedāvājums un kultūras mantojuma saglabāšana, iedzīvotāju veselības veicināšana vai sporta attīstība;
	3. Projektā paredzētie ieguldījumi ir ekonomiski pamatoti, tostarp izvērtējot investīciju uzturēšanu un ilgtspējai nepieciešamo finansējumu, kā arī Projekta rezultāts ir publiski pieejams pēc iespējas plašākam iedzīvotāju lokam;
	4. Projektā plānotie pasākumi netiek papildus finansēti no pašvaldības, valsts budžeta, ES fondiem vai citiem ārvalstu finanšu līdzekļiem;
	5. Projektam ir izstrādāta tāme, kas atbilst realizējamajām iespējām un tajā iekļautas visas iespējamās izmaksas;
	6. Projektu nav paredzēts īstenot vairākās kārtās;
	7. Projektam nav reliģisks, komerciāls vai politisks raksturs.
7. Projektus īsteno šādās līdzdalības budžeta plānošanas vienībās:
	1. Ādažu pilsētā;
	2. Ādažu novada ciemos, kuros ir 1000 un vairāk iedzīvotāju;
	3. Ādažu novada ciemos līdz 1000 iedzīvotājiem.
8. Projektu uzsāk trīs mēnešu laikā pēc konkursa rezultātu paziņošanas un īsteno divu gadu laikā.
9. **Konkursa izsludināšanas un pieteikumu iesniegšanas kārtība**
10. Paziņojumu par konkursu un citu ar to saistīto informāciju publicē pašvaldības oficiālajā tīmekļvietnē [www.adazunovads.lv](http://www.adazunovads.lv), pašvaldības informatīvajā izdevumā “Ādažu Novada Vēstis” un sociālo tīklu pašvaldības kontos, norādot pieteikumu iesniegšanas vietas, iesniegšanas termiņus un pašvaldības kontaktpersonu uzziņām.
11. Pieteikumu iesniegšanas termiņš ir 3 (trīs) kalendāra mēneši no attiecīgā gada 1. aprīļa.
12. Projekta iesniedzējs (turpmāk – Iesniedzējs) ir fiziskā persona, kura sasniegusi 16 gadu vecumu, vai biedrība vai nodibinājums, kurā nav pašvaldības dalības. Viens projekta iesniedzējs var iesniegt vairākus projektus.
13. Projekta pieteikumu veido šādi dokumenti:
	1. aizpildīta pieteikuma veidlapa (1.pielikums);
	2. dokuments, kas apliecina iesniedzēja vai tā pilnvarotās personas tiesības rīkoties iesniedzēja vārdā, ja Projekta pieteikumu iesniedz iesniedzēja pilnvarotā persona;
	3. Projekta izmaksu tāme;
	4. Projekta skice, ja paredzēti uzlabojumi infrastruktūrā (norāda visu Projekta būtisko elementu izmērus un to izvietojumu uz zemesgabala robežu plāna vai izdrukas no tīmekļvietnes [www.topografija.lv](http://www.topografija.lv), [www.kadastrs.lv](http://www.kadastrs.lv) vai [www.geolatvija.lv](http://www.geolatvija.lv));
	5. vismaz viena vizualizācija, kurā uzskatāmi attēlots Projekta īstenošanas rezultāts. Elektroniski iesniegtai vizualizācijai izmanto \*.jpeg vai \*.png formātu, vismaz ar 800 x 600 ppi izšķirtspēju;
	6. apliecinājums, ka Projekts netiks realizēts citos projektos un netiks finansēts no cita finanšu avota;
	7. apliecinājums, ka Projektam nav reliģisks, komerciāls vai politisks raksturs;
	8. ja Projektu plānots īstenot uz citai personai piederoša īpašuma:
		1. apliecinājums no zemes īpašnieka par gatavību slēgt vienošanos par zemes bezatlīdzības lietošanu Projekta rezultātā izveidotās infrastruktūras uzturēšanai un publiskai pieejamībai uz termiņu, kas nav īsāks par 10 gadiem;
		2. zemes īpašnieka rakstisks saskaņojums uz Projekta novietojuma shēmas.
14. Iesniedzējs sedz visas izmaksas, kas saistītas ar pieteikuma sagatavošanu.
15. Pieteikumu var iesniegt:
	1. papīra formātā – Ādažu novada Valsts un pašvaldības vienotā klientu apkalpošanas centra kontaktpunktos Ādažos vai Carnikavā, ievietojot slēgtā aploksnē, uz kuras norādīts saņēmējs “Ādažu novada pašvaldība”, norāde “Līdzdalības budžeta projektu konkursam” un iesniedzēja kontaktinformācija (fiziskai personai – vārds, uzvārds, tālruņa numurs, juridiskai personai – nosaukums un tālruņa numurs saziņai);
	2. elektroniski, parakstot ar drošu elektronisko parakstu vienā elektroniskā dokumenta pakotnē un nosūtot uz elektroniskā pasta adresi dome@adazunovads.lv, e-pasta tēmas nosaukumā norādot “Līdzdalības budžeta projektu konkursam”;
	3. nosūtot uz pašvaldības oficiālo elektronisko adresi.
16. Papīra formātā noformētus pieteikumus var iesniegt, izmantojot pastkastītes pie Valsts un pašvaldības vienotā klientu apkalpošanas centra kontaktpunktiem Ādažos vai Carnikavā.
17. Iesniedzējs ir tiesīgs atsaukt iesniegto pieteikumu labojumu un papildinājumu veikšanai un iesniegt to atkārtoti līdz Projektu iesniegšanas termiņa beigām.
18. Pieteikumi, kas iesniegti vēlāk par šajā nolikumā noteikto termiņu, netiek pieņemti izskatīšanai.
19. **Konkursa pieteikumu izskatīšanas un vērtēšanas kārtība**
20. Konkursa vērtēšanas komisiju (turpmāk – Komisija) 5 (piecu) locekļu sastāvā izveido ar Centrālās pārvaldes vadītāja rīkojumu.
21. Komisija darbojas atbilstoši Centrālās pārvaldes vadītāja apstiprinātam nolikumam.
22. Projektu pieteikumus izskata šādā kārtībā:
	1. konkursa pirmajā kārtā Projektu atbilstību izvērtē Komisija atbilstoši kritērijiem (2. pielikums) un izkārto atbilstošā balsošanas grupā līdzdalības budžeta plānošanas vienībās (3.pielikums);
	2. konkursa otrajā kārtā par Komisijas atbalstītajiem Projektiem balso iedzīvotāji;
	3. konkursa trešajā kārtā tiek apkopoti iedzīvotāju balsojuma rezultāti un noteikti īstenojamie Projekti.
23. Informāciju par atbalstītajiem Projektiem publicē pašvaldības oficiālajā tīmekļvietnē [www.adazunovads.lv](http://www.adazunovads.lv), pašvaldības informatīvajā izdevumā “Ādažu Novada Vēstis” un sociālo tīklu pašvaldības kontos.
24. **Iedzīvotāju balsošana un Projektu īstenošanas nosacījumi**
25. Paziņojumu par balsojuma uzsākšanu publicē pašvaldības oficiālajā tīmekļvietnē [www.adazunovads.lv](http://www.adazunovads.lv), informatīvajā izdevumā “Ādažu Novada Vēstis” un sociālo tīklu pašvaldības kontos. Balsojumu veic 14 (četrpadsmit) kalendāra dienu laikā no paziņojuma par balsojuma uzsākšanu publicēšanas dienas.
26. Par Projektu var balsot persona, kura sasniegusi vismaz 16 gadu vecumu un kuras deklarētā dzīvesvieta ir Ādažu novadā. Pašvaldība pārbauda balsojumu derīgumu un anulē nederīgus balsojumus.
27. Balsojumu par vienu Projektu katrā balsošanas grupā var veikt:
	* 1. klātienē Ādažu novada valsts un pašvaldības Vienotajā klientu apkalpošanas centrā Ādažos vai Carnikavā, uzrādot personas apliecinošu dokumentu;
		2. elektroniski balsošanas platformā atbilstoši autorizācijas noteikumiem.
28. Vienai personai ir viena balss, izmantošanai katrā līdzdalības budžeta plānošanas vienībā.
29. Vispirms finansējums tiek piešķirts vienam Projektam no katras balsošanas grupas, sākot ar mazāko balsošanas teritoriju, kas saņēmis lielāko balsu skaitu. Pēc tam finansējums tiek piešķirts secīgi visiem nākamajiem Projektiem ar lielāko balsu sakaitu.
30. Ja konkurss ir noslēdzies ar vienādu balsu skaitu vairākiem Projektiem, kuru realizācija, vienlaikus nav iespējama, Komisija apstiprina to Projektu, kurš tika iesniegts ātrāk.
31. Konkursa rezultāti Iesniedzējiem tiek paziņoti 10 darba dienu laikā no Komisijas sēdes, kurā ir apstiprināti Projekti. Paziņojumu par konkursa rezultātiem publicē oficiālajā tīmekļvietnē [www.adazunovads.lv](http://www.adazunovads.lv), informatīvajā izdevumā “Ādažu Novada Vēstis” un pašvaldības sociālo tīklu kontos.
32. Pašvaldības institūcija, kas uzrauga Projektu ieviešanu un līdzdalības budžeta izlietošanu, ir Centrālās pārvaldes Attīstības un projektu nodaļa.
33. Konkursa kārtībā apstiprinātos Projektus īsteno pašvaldība sadarbībā ar Iesniedzēju, ievērojot pašvaldības darbību reglamentējošos normatīvos aktus.
34. Ja Projekta īstenošanas stadijā sadārdzinās Projekta izmaksas, dome ar atsevišķu lēmumu var piešķirt papildu finansējumu, kas nepārsniedz 15 % no Projekta sākotnējām izmaksām.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. pielikums

Ādažu novada pašvaldības
2024. gada 28. novembra
saistošajiem noteikumiem Nr. 53/2024

**PROJEKTA PIETEIKUMA VEIDLAPA
Ādažu novada pašvaldības līdzdalības budžeta projektu konkursam**

|  |  |
| --- | --- |
| **Projekta nosaukums** |  |
| **Pieteikuma iesniedzējs** |  |

**1. Informācija par projekta iesniedzēju**

|  |
| --- |
| **Fiziska persona** (*aizpilda, ja ideju iesniedz fiziska persona*) |
| Vārds, uzvārds |  |
| Personas kods |  |
| Deklarētās dzīvesvietas adrese |  |
| Korespondences adrese (*nav jānorāda, ja iesniedz elektroniski*) |  |
| Kontaktinformācija saziņai (*tālruņa numurs, e-pasta adrese*) |  |

|  |
| --- |
| **Juridiska persona (nevalstiskā organizācija)** (*aizpilda, ja ideju iesniedz juridiska persona*) |
| Nosaukums |  |
| Vienotais reģistrācijas numurs |  |
| Juridiskā adrese |  |
| Korespondences adrese (*nav jānorāda, ja iesniedz elektroniski*) |  |
| Kontaktinformācija saziņai (*tālruņa numurs, e-pasta adrese*) |  |
| Pārstāvja vārds, uzvārds |  |
| Pārstāvības pamats (*statūti, pilnvara, cits*) |  |

**2. Informācija par projekta ideju**

|  |
| --- |
| **2.1. Īstenošanas vieta**  |
| Adrese |  |
| Kadastra numurs[[1]](#footnote-1) |  |
| Cita informācija, kas precizē projekta idejas īstenošanas vietu |  |

|  |
| --- |
| **2.2. Projekta idejas apraksts un tā sabiedriskā nepieciešamība** (*kā vajadzētu izskatīties projekta idejai un tās atsevišķiem elementiem, kādu pievienoto vērtību tas sniegs vietējai kopienai, nosauciet galveno mērķa grupu un uz projekta ideju attiecināmo konkursa nolikuma 2. punktā noteikto konkursa mērķi, līdz 2500 zīmēm*) |
| Projekta idejas apraksts |  |
| Projekta ieguldījums konkursa mērķa sasniegšanai |  |
| Projekta vajadzības pamatojums |  |

|  |
| --- |
| **2.3. Projekta idejas tematiskā joma** (*norādiet “x” pie atbilstošās projekta idejas jomas*) |
| Sporta un rotaļu laukumi |  |
| Zaļā zona, rekreācija un atpūta |  |
| Pilsētvides infrastruktūra |  |
| Kultūrvides infrastruktūra |  |
| Satiksmes infrastruktūra |  |
| Cita \_\_\_\_\_\_\_ (*norādīt – kāda*) |  |

|  |
| --- |
| **2.4. Nepieciešamais finansējums** (*norādiet projekta darbu apjomu, iespējamās darbu un materiālu izmaksas un to, vai projekts var tikt īstenots arī nepilnā apjomā*) |
| Paredzamās darbu izmaksas:

|  |  |  |  |  |
| --- | --- | --- | --- | --- |
| **Darbu veids vai konstruktīvā elementa nosaukums, apraksts** | **Cena par vienību, EUR (bez PVN)** | **Vienību skaits** | **Kopā EUR** **(bez PVN)** | **Piezīmes** |
| Projektēšana un autoruzraudzība1 |  |  |  |  |
| Būvuzraudzība2 |  |  |  |  |
| … |  |  |  |  |
| … |  |  |  |  |
| **Pavisam kopā bez PVN** |  |  |
| PVN |  |  |
| **Pavisam kopā ar PVN** |  |  |

1 *Vismaz 10 % no projekta īstenošanas izmaksām**2 Vismaz 3 % no projekta īstenošanas izmaksām* |

|  |
| --- |
| **Apliecinu** (*pirmajā kolonnā norādiet “x” pie atbilstošā apliecinājuma*) |
|  | Projekta ideju nav plānots realizēt citos projektos, tās īstenošanai nav paredzēts piešķirt finansējumu no kāda cita ārējā finanšu avota |
|  | Projekta ideja var tikt īstenota nepilnā apjomā |

|  |
| --- |
| **Pielikumi** (*pirmajā kolonnā norādiet “x”, kuri pielikumi ir pievienoti*) |
|  | Projekta novietojuma shēma *(tajā norādāmi visu projekta idejas būtisko elementu izmēri (cm / m) un to izvietojums uz zemesgabala robežu plāna vai izdrukas no tīmekļvietnes www.topografija.lv, www.kadastrs.lv vai www.geolatvija.lv)* |
|  | Vismaz viena vizualizācija, kurā uzskatāmi attēlots projekta idejas īstenošanas rezultāts |
|  | Zemes īpašnieka rakstisks saskaņojums uz vizuāla materiāla, ja ideju plānots īstenot uz citai publiskai personai piederoša īpašuma, un apliecinājums par gatavību slēgt zemes nomas līgumu uz laiku, kas sakrīt ar infrastruktūras amortizācijas periodu, ja aktivitātes plānots īstenot uz viņam piederošas zemes (ja attiecināms) |

Personas datu apstrāde pamatota ar Vispārīgās datu aizsardzības regulas 6. panta pirmās daļas a) apakšpunktu (datu subjekts ir devis piekrišanu savu personas datu apstrādei vienam vai vairākiem konkrētiem nolūkiem), un c) apakšpunktu (apstrāde ir vajadzīga, lai izpildītu uz pārzini attiecināmu juridisku pienākumu).

Personu datu Pārzinis ir Ādažu novada pašvaldība, Gaujas iela 33A, Ādaži, Ādažu nov., LV-2164. Parakstot šo pieteikumu, iesniedzējs piekrīt pieteikumā norādīto personu datu apstrādei.

Pārzinis veic personas datu apstrādi saskaņā ar Vispārīgās datu aizsardzības regulas nosacījumiem. Ar Pārziņa datu privātuma politiku var iepazīties pašvaldības tīmekļvietnē [www.adazunovads.lv](http://www.adazunovads.lv).

Datums \_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(iesniedzēja paraksts)*

2. pielikums

Ādažu novada pašvaldības
2024. gada 28. novembra
saistošajiem noteikumiem Nr. 53/2024

**Ādažu novada pašvaldības līdzdalības budžeta projektu idejas**

**pieteikumu vērtēšanas kritēriji**

|  |  |  |  |
| --- | --- | --- | --- |
| **Nr.** | **Kritērijs** | **JĀ** | **NĒ** |
| 1. | Projekta idejas pieteikums iesniegts noteiktajā termiņā un kārtībā. |  |  |
| 2. | Projekta idejas pieteikuma iesniedzēja atbilstība nolikuma kritērijiem. |  |  |
| 3. | Projekts paredz ieguldījumus pašvaldībai piederošā īpašumā, vai ieguldījumus citai publiskai personai vai privātpersonai piederošā īpašumā tikai gadījumā, ja ir saņemts attiecīgā īpašnieka saskaņojums, ievērojot apbūves tiesību normatīvo regulējumu, neparedzot maksu par apbūves tiesību piešķiršanu uz termiņu, kas nav īsāks par 10 gadiem. |  |  |
| 4. | Projekts paredz jaunas infrastruktūras radīšanu vai esošas infrastruktūras uzlabošanu, kurai ir paliekoša un sabiedriski nozīmīga vērtība, un kuras rezultātā tiek uzlabota pašvaldības autonomo funkciju vai brīvprātīgo iniciatīvu īstenošana – teritorijas labiekārtošana, iedzīvotāju izglītība, kultūras piedāvājums un kultūras mantojuma saglabāšana, iedzīvotāju veselības veicināšana vai sporta attīstība. |  |  |
| 5. | Projektā paredzētie ieguldījumi ir ekonomiski pamatoti, tostarp, izvērtējot investīciju uzturēšanu un ilgtspējai nepieciešamo finansējumu. |  |  |
| 6. | Projekta rezultāts ir publiski pieejams pēc iespējas plašākam iedzīvotāju lokam. |  |  |
| 7. | Projektā plānotie pasākumi netiek papildus finansēti no pašvaldības, valsts budžeta, ES fondiem vai citiem ārvalstu finanšu līdzekļiem. |  |  |
| 8. | Projektam ir izstrādāta tāme, kas atbilst realizējamajām iespējām un tajā iekļautas visas iespējamās izmaksas. |  |  |
| 9. | Projekta ideju nav plānots realizēt citos projektos, tās īstenošanai nav paredzēts piešķirt finansējumu no kāda cita ārējā finanšu avota vai no pašvaldības kārtējā gada budžeta, un par to iesniegts idejas iesniedzēja apliecinājums. |  |  |
| 10. | Projektu nav paredzēts īstenot vairākās kārtās. |  |  |
| 11. | Projektam nav reliģisks, komerciāls vai politisks raksturs. |  |  |

3. pielikums

Ādažu novada pašvaldības
2024. gada 28. novembra
saistošajiem noteikumiem Nr. 53/2024

**Balsošanas grupas**

(Ādažu novada administratīvās teritorijas apdzīvoto vietu dalījumā)

|  |  |  |
| --- | --- | --- |
| **Pilsēta** | **Teritorija ar vairāk** **par 1000 iedzīvotājiem** | **Teritorija** **līdz 1000 iedzīvotājiem** |
| Ādažu pilsēta | * Carnikavas ciems
* Garciema ciems
* Gaujas ciems
* Kadagas ciems
* Kalngales ciems
* Baltezera ciems
 | * Alderu ciems
* Ataru ciems
* Āņu ciems
* Birznieku ciems
* Divezeru ciems
* Eimuru ciems (Ādažu pag.)
* Eimuru ciems (Carnikavas pag.)
* Garkalnes ciems
* Garupes ciems
* Iļķenes ciems
* Laveru ciems
* Lilastes ciems
* Mežgarciema ciems
* Siguļu ciems
* Stapriņu ciems
 |

**Paskaidrojuma raksts**Ādažu novada pašvaldības domes 2024. gada 28. novembra saistošajiem noteikumiem Nr. 53/2024 “Ādažu novada pašvaldības līdzdalības budžeta nolikums”

|  |
| --- |
| **Paskaidrojuma raksta sadaļa un norādāmā informācija** |
| 1. **Mērķis un nepieciešamības pamatojums.**
	1. Saistošo noteikumu izdošanas mērķis ir noteikt kārtību, kādā Ādažu novada pašvaldība īsteno līdzdalības budžeta projektu ideju konkursu.
	2. Konkursa mērķis ir veicināt Ādažu novada iedzīvotāju iniciatīvu, iesaisti un līdzdalību Ādažu novada attīstībā un piešķirto finanšu līdzekļu izlietošanā.
	3. Pašvaldības pilnvarojums izstrādāt saistošos noteikumus izriet no [Pašvaldību likuma](https://likumi.lv/ta/id/336956-pasvaldibu-likums) [44. panta](https://likumi.lv/ta/id/336956-pasvaldibu-likums#p44) otrās daļas, kas noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.
	4. Šie saistošie noteikumi ir nepieciešami, lai atbilstoši [Pašvaldību likuma](https://likumi.lv/ta/id/336956-pasvaldibu-likums) deleģējumam noteiktu kārtību, kā pašvaldība īsteno līdzdalības budžeta projektu ideju konkursu.
 |
| 1. **Fiskālā ietekme uz pašvaldības budžetu.**
	1. [Pašvaldību likuma](https://likumi.lv/ta/id/336956-pasvaldibu-likums) [59. panta](https://likumi.lv/ta/id/336956-pasvaldibu-likums#p59) otrā daļa nosaka, ka gadskārtējā pašvaldības budžetā sākot ar 2025. gadu jāparedz finansējums līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.
	2. Konkrētajā gadā konkursa realizācijai pieejamo kopējo finansējumu nosaka kārtējā gada budžeta ietvaros. 2024. gadā finansējums līdzdalības budžetam pašvaldības budžetā nav paredzēts. Tas tiks paredzēts plānojot 2025. gada budžetu.
	3. Vienas projekta idejas realizācijai var piešķirt no 10 000 līdz 50 000 *euro* (ieskaitot pievienotās vērtības nodokli).
 |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci.**
	1. Sociālā ietekme – tiesiskais regulējums attiecināms uz sabiedrībai pieejamu publisku ārtelpu ar neierobežotu piekļuvi, tāpēc uzskatāms, ka šie saistošie noteikumi pozitīvi ietekmēs Ādažu novada iedzīvotāju dzīvesveidu, labsajūtu un sabiedrību kopumā, jo veicinās iedzīvotāju iniciatīvu iesaisti un līdzdalību Ādažu novada attīstībā un piešķirto finanšu līdzekļu izlietošanā.
	2. Saistošie noteikumi paredz līdzvērtīgu attieksmi pret visām sabiedrības grupām, tajā skaitā personām ar invaliditāti.
	3. Saistošo noteikumu tiesiskais regulējums neradīs mērķgrupām jaunas tiesības, bet nodrošinās vienlīdzīgas iespējas.
	4. Ietekme uz vidi – ņemot vērā to, ka saistošie noteikumi paredz ieguldījumus publiskās ārtelpas infrastruktūrā, paredzama ietekme uz vidi, labiekārtojot un attīstot jaunas Ādažu novada teritorijas. Veiktās pārmaiņas neietekmēs cilvēku veselību un drošību, jo veiktās darbības tiks realizētas atbilstoši būvniecību regulējošiem normatīvajiem aktiem.
	5. Ietekme uz iedzīvotāju veselību – šiem saistošajiem noteikumiem nav tieša ietekme uz iedzīvotāju veselību, taču iedzīvotāji konkursā var iesniegt projektus, kas paredzēti sabiedrības veselības uzlabošanai, piemēram, pastaigu takas, āra trenažieri, u.tml.
	6. Ietekme uz uzņēmējdarbības vidi – pašvaldības teritorijā ar saistošajiem noteikumiem iespējams tiks veicināta uzņēmējdarbības vide, jo tiks sakārtotas publiski pieejamas teritorijas, kas var atstāt pozitīvu ietekmi uz blakus esošajām uzņēmējdarbības teritorijām.
	7. Ietekme uz konkurenci – nav.
 |
| 1. **Ietekme uz administratīvajām procedūrām un to izmaksām.**
	1. Privātpersonas jautājumos par projekta piemērošanu var vērsties Ādažu novada pašvaldībā.
	2. Privātpersonām veicamās darbības, ko paredz saistošo noteikumu projekts – galvenie procedūras posmi un privātpersonām veicamās darbības noteiktas saistošajos noteikumos.
	3. Noteikumi paredz, ka konkursā iesniegtos projektus izskata konkursa vērtēšanas komisija, kuru apstiprina ar Centrālās pārvaldes vadītāja rīkojumu.
	4. Konsultācijas par projektu iesniegšanu sniedz Iedzīvotāju padomes.
	5. Projektu īstenošanu veic pašvaldība.
	6. Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs.
	7. Administratīvo procedūru izmaksas nav paredzētas.
 |
| 1. **Ietekme uz pašvaldības funkcijām un cilvēkresursiem.**
	1. Saistošie noteikumi izstrādāti līdzdalības budžeta izpildei, lai veicinātu pašvaldības administratīvās teritorijas iedzīvotāju iesaisti teritorijas attīstības jautājumu izlemšanā.
	2. Saistošie noteikumi veicinās [Pašvaldību likuma](https://likumi.lv/ta/id/336956-pasvaldibu-likums) [4. panta](https://likumi.lv/ta/id/336956-pasvaldibu-likums#p4) pirmās daļas 2., 4., 5., 6., 7. un 20. punktā noteikto funkciju izpildi, savukārt, atbilstoši [44. panta](https://likumi.lv/ta/id/336956-pasvaldibu-likums#p44) otrajai daļai, dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.
	3. Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci.
 |
| 1. **Informācija par izpildes nodrošināšanu.**
	1. Saistošo noteikumu izpildei nav nepieciešams veidot jaunas institūcijas un/vai jaunas darba vietas.
	2. Līdzdalības budžeta projektu idejas izskata konkursa vērtēšanas komisija, ko izveido un apstiprina ar Centrālās pārvaldes vadītāja rīkojumu.
	3. Līdzdalības budžeta ideju konkursa projektu administrē Ādažu novada pašvaldības Centrālā pārvalde.
	4. Galvenie procedūras posmi un privātpersonām veicamās darbības noteiktas saistošajos noteikumos.
 |
| 1. **Prasību un izmaksu samērīgums pret ieguvumiem, ko sniedz mērķa sasniegšana.**
	1. Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.
	2. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem.
 |
| 1. **Izstrādes gaitā veiktās konsultācijas ar privātpersonām un institūcijām**
	1. Konsultācijām ar sabiedrību tika izmantots šāds sabiedrības līdzdalības veids: atbilstoši Pašvaldību likuma 46. panta trešajā daļā noteiktajai kārtībai, pēc Noteikumu izskatīšanas pašvaldības domes sēdē 26.09.2024., to projekts tika publicēts pašvaldības oficiālajā tīmekļvietnē [www.adazunovads.lv](http://www.adazunovads.lv/), kā arī informācija par projektu tika publicēta sociālā tīkla *Facebook* pašvaldības kontā, lai noskaidrotu pēc iespējas plašākas sabiedrības viedokli.
	2. Publikācijā noteiktajā termiņā no 27.09.2024. līdz 11.10.2024. par Saistošo noteikumu projektu tika saņemti 8 komentāri un priekšlikumi:
		1. fiziskas personas I.K. priekšlikums;
		2. biedrības “Ādažu dižģimenes” 7 priekšlikumi.
	3. Biedrība “Ādažu dižģimenes” papildu tās priekšlikumiem pauda atbalstu saistošo noteikumu projektam, un viedoklis tika pieņemts zināšanai.
	4. Netika atbalstīti 4 zemāk norādītie priekšlikumi, jo tie ir pretrunā Administratīvo teritoriju un apdzīvoto vietu likuma normām, domnīcas “Providus” vadlīnijām “Līdzdalības budžeta ieviešana pašvaldībās” un ciemu ar mazu iedzīvotāju skaitu interesēm:
		1. Netika atbalstīts priekšlikums - projektu izvērtēšanu un finansējuma piešķiršanu organizēt katrā pagastā atsevišķi, jo šajā gadījumā Ādažu pilsētas teritorija tiktu izslēgta no dalības konkursā. Atbilstoši Administratīvo teritoriju un apdzīvoto vietu likuma 5. pantam, kas nosaka novada teritoriālo iedalījumu, pilsēta un pagasti ir norādītas kā atsevišķas teritoriālas vienības. Konkursa nolikumā paredzētais dalījums 3 grupās (“Pilsēta”, “Teritorija ar vairāk par 1000 iedzīvotājiem” un “Teritorija līdz 1000 iedzīvotājiem”) tika izveidots, balstoties uz 2024. gada vasarā un rudenī notikušajās iedzīvotāju sanāksmēs paustajām bažām, ka gadījumā, ja projekti tiku dalīti pagastu griezumos, ciemu ar nelielu iedzīvotāju skaitu projektiem būtu daudz mazākas iespējas saņemt atbalstu savu projektu īstenošanai, jo konkurencē ar ciemiem, kuros iedzīvotāju skaits ir daudz lielāks, tie nesaņemtu pietiekošu balsu skaitu.
		2. Netika atbalstīts priekšlikums - līdzdalības budžeta konkursa nolikumā iekļaut ierobežojumu par vienu projekta iesniegumu no vienas administratīvās teritorijas, jo iedzīvotāju aktivitāte un vajadzības ciemos var būt ļoti atšķirīgas, vienlaikus var arī veidoties situācija, kad no kādas teritorijas (ciema) netiek iesniegts neviens projekta iesniegums, attiecīgi būtu nepieciešas grozījumi projektu atlases dokumentācijā un finansējuma sadalē, kas var rezultēties nespējā veikt iecerētās investīcijas noteiktajā termiņā un apjomā. Konkursa nolikuma nosacījumi gatavoti pietiekami elastīgi, lai dotu iespēju aktīvākajiem iedzīvotājiem un iedzīvotāju grupām realizēt savas idejas. Iedzīvotāji ar savu balsojumu noteiks, kurus projektus viņi vēlas atbalstīt.
		3. Netika atbalstīts priekšlikums - konkursa vērtēšanas procesā noteikt atsevišķu kārtu, kuras ietvaros iesniegtos projektus vērtētu Iedzīvotāju padomes. Konkursa nolikuma 19. punkta redakcija tika izstrādāta pamatojoties uz domnīcas “Providus” vadlīnijām “Līdzdalības budžeta ieviešana pašvaldībās”, kurās noteikts iedzīvotāju padomju darbības ietvars - tās var līdzdarboties projektu administratīvo prasību izvērtēšanā, apzināt iedzīvotāju vajadzības un viedokli par līdzdalības budžeta nolikumu, palīdzēt iedzīvotājiem radīt labākos projektus, bet (citējot) *“…Iedzīvotāju padomēm NAV pilnvaru noraidīt līdzdalības budžeta projektus. Līdzdalības budžeta procesā lēmumu pieņem paši iedzīvotāji ar savu balsojumu. Iedzīvotāju padomei nav tiesību iejaukties šajā procesā, izslēdzot kādus no projektiem tādēļ, ka Iedzīvotāju padomei tas nešķiet nepieciešams vai ideja nepatīk. Ja Iedzīvotāju padomēm būs iespēja izslēgt kādus projektus, tad process kļūs necaurskatāms, neparedzams, jo tajā bez objektīvajiem kritērijiem, kas noteikti nolikumā, projekti tiks vērtēti pēc vēl kādiem, iepriekš nezināmiem kritērijiem, subjektīviem apsvērumiem (piemēram, personīgas simpātijas vai tieši otrādi – nepatika, politiskā konkurence). Sabiedrības uzticēšanās šādam procesam var būtiski sarukt.”.*
		4. Netika atbalstīts priekšlikums - konkretizēt saistošo noteikumu 8. punktā noteikto informāciju pa apakšpunktiem, jo minētajā punktā visa priekšlikumā norādītā informācija, kas jāpublicē saistībā ar konkursu, jau ir norādīta un nav tik apjomīga, lai to izdalītu apakšpunktos.
	5. Tika atbalstīti šādi priekšlikumi:

 8.5.1. Par vienu mēnesi (no 2 uz 3) pagarināt projektu pieteikumu iesniegšanas termiņu un noteikt konkrētu datumu, ar kuru sākas projektu pieteikumu pieņemšana (1. aprīlis (skat. 9. punktu). 8.5.2. Papildināts 8. punkts ar vietām, kur tiks publicēts paziņojums par konkursa un citu ar to saistīto informāciju (pašvaldības informatīvais izdevums “Ādažu Novada Vēstis”).* 1. Pieņemts zināšanai priekšlikums papildināt noteikumus ar nosacījumu *“Katru gadu realizējamo projektu skaits ir atkarīgs no iesniegto projektu izmaksām un iedzīvotāju balsošanas rezultātiem, katrā teritorijas vienībā var tikt attīstīti vairāki projekti teritorijas vienībā, nepārsniedzot piešķirto finansējumu”*, jo iesniegtais priekšlikums atbilst jau izstrādātajai dokumenta redakcijai. Ādažu novada pašvaldības līdzdalības budžeta nolikumā noteikts, ka:
		1. Katru gadu konkursā pieteikto projektu realizācijai tiks izmantots konkrētajā gadā atvēlētais konkursa finansējums (4. punkts).
		2. Visi saņemtie pieteikumi tiks izvērtēti atbilstoši kritērijiem, kārtojot tos kādā no trim balsošanas grupām līdzdalības budžeta plānošanas vienībās (3. pielikums).
		3. Iedzīvotāju balsojums noteiks, cik daudz balsis saņem katrs projekts, katrā no balsošanas grupām izveidojot savu prioritāro sarakstu (23. punkts).
		4. Vispirms finansējums tiks piešķirts vienam projektam no katras balsošanas grupas, sākot ar mazāko balsošanas teritoriju, kas saņēmis lielāko balsu skaitu (ja būs iesniegti projekti visās trīs grupās, tad tiks atbalstīts 1 projekts balsošanas grupā “Teritorija līdz 1000 iedzīvotājiem”, 1 projekts balsošanas grupā “Teritorija ar vairāk par 1000 iedzīvotājiem” un 1 projekts balsošanas grupā “Pilsēta”). Pēc tam finansējums tiek piešķirts secīgi visiem nākamajiem Projektiem ar lielāko balsu sakaitu, vērtējot projektus tādā pašā secībā, kā tas jau bija norādīts (nākamais atbalstītais projekts būs no balsošanas grupas “Teritorija līdz 1000 iedzīvotājiem”, tad – “Teritorija ar vairāk par 1000 iedzīvotājiem” un tad – “Pilsēta”.). Kamēr tiks apgūts viss finansējums. (25. punkts).
	2. Atbilstoši Viedās administrācijas un reģionālās attīstības ministrijas 15.11.2024. vēstulē Nr. 1-13/6717 “Par līdzdalības budžetu un citām saistītajām aktualitātēm” norādītajam:
		1. kā saistošo noteikumu izdošanas pilnvarojums tika norādīts Pašvaldību likuma 61. pants;
		2. Investīciju plāna aprakstošā daļa pie pasākuma “Ā15.1.3.1. Pašvaldības līdzdalības budžeta konkurss” precizēta šādā redakcijā: *“Lai veicinātu Ādažu novada iedzīvotāju iesaisti un līdzdalību Ādažu novada administratīvās teritorijas attīstībā un šim mērķim piešķirto finanšu līdzekļu izlietošanā, kā arī sekmētu efektīvu, atklātu un atbildīgu pašvaldības darbu un tā atbilstību iedzīvotāju interesēm, tiek īstenots pašvaldības līdzdalības budžeta konkurss. Projekti tiek īstenoti šādās līdzdalības budžeta plānošanas vienībās: 1) Ādažu pilsētā, 2) Ādažu novada ciemos, kuros ir 1000 un vairāk iedzīvotāju un 3) Ādažu novada ciemos līdz 1000 iedzīvotājiem.”*;
		3. ņemts vērā ierosinājums, ka par konkursā atlasītajiem projektiem nav vēlreiz jālemj domē. Domes lēmums būs nepieciešams nestandarta situācijās, kas paredzētas saistošajos noteikumos, piemēram, par papildu finansējuma piešķiršanu. Līdz ar to saistošajos noteikumos domes lēmums tiek aizstāts ar komisijas lēmumu par projektu apstiprināšanu.
 |

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. https://www.kadastrs.lv/graphical\_data/show [↑](#footnote-ref-1)